సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
Episode 18 Highlights: బాబూ తనీష్.. ఛీ ఛీ ఏంటా పని!
బిగ్ బాస్ హౌజ్‌లో గ్రూపు రాజకీయాలు జరుగుతున్నాయి. లగ్జరీ టాస్క్‌లో భాగంగా బిగ్ బాస్ ఇచ్చిన ‘చెరకు రసం ఫ్యాక్టరీ’ టాస్క్‌తో రెండు బ్యాచ్‌లుగా విడిపోయిన హౌజ్‌మేట్స్ గెలుపు కోసం ఎవరి పన్నాగాలు వాళ్లు పన్నుతున్నారు.
Samayam Telugu | Updated:
Jun 27, 2018, 11:43PM IST
బిగ్ బాస్ హౌజ్‌లో గ్రూపు రాజకీయాలు జరుగుతున్నాయి. లగ్జరీ టాస్క్‌లో భాగంగా బిగ్ బాస్ ఇచ్చిన ‘చెరకు రసం ఫ్యాక్టరీ’ టాస్క్‌తో రెండు బ్యాచ్‌లుగా విడిపోయిన హౌజ్‌మేట్స్ గెలుపు కోసం ఎవరి పన్నాగాలు వాళ్లు పన్నుతున్నారు. గ్రీన్ టీమ్ మీద గెలవడానికి ఎల్లో టీమ్.. ఎల్లో టీమ్‌ను ఎలాగైనా ఓడించాలని గ్రీన్ టీమ్ విశ్వప్రయత్నాలు చేస్తు్న్నాయి. 16వ రోజు బాటిళ్లలో చెరుకు రసం నింపిన రెండు టీమ్‌లకు 17వ రోజు బిగ్ బాస్ జీతం ఇచ్చారు. గ్రీన్ జట్టుకు యజమానికిగా కిరీటిని, ఎల్లో జట్టుకు యజమానికిగా కౌశల్‌ను నియమించారు. వీళ్లిద్దరికీ డబ్బు ఇచ్చారు.
మళ్లీ చెరకుల కోసం రచ్చ
16వ రోజు మొదటి దశలో భాగంగా బిగ్ బాస్ 25 బాటిళ్లు నింపాలని రెండు జట్లకు మూడో ఆర్డర్ ఇచ్చారు. మళ్లీ సరా మామూలే బాటిళ్లు, స్టిక్కర్లు, చెరకుల కోసం కొట్టుకున్నారు. ఈ ఆర్డర్‌లో రెండు టీమ్‌లు గెలిచాయి. మొదటి అంకం ముగిసేసరికి ఎల్లో టీమ్‌కు 2 పాయింట్లు, గ్రీన్ జట్టుకు ఒక పాయింట్ వచ్చినట్లు బిగ్ బాస్ చెప్పారు. 17వ రోజు ఉదయం లేచిన తరవాత రెండో దశ మొదలవుతుందని తెలిపారు. బిగ్ బాస్ చెప్పినట్టుగానే రెండో దశలో డబ్బుల టాస్క్‌ను బిగ్ బాస్ ఇచ్చారు. తొలి దశను విజయవంతంగా పూర్తిచేసినందుకు రెండు జట్లకు డబ్బు ఇచ్చారు. బిగ్ బాస్ నిబంధనల ప్రకారం ఈ డబ్బును యజమానులైన కౌశల్, కిరీటి.. వర్కర్ల పనితనం బట్టి ఇవ్వొచ్చు. వర్కర్లు జీతం అదనంగా కావాలనుకుంటే యజమానులకు బతిమాలుడుకోవచ్చు. ఎదుటి జట్టు యజమాని అదనంగా డబ్బు ఇస్తే వర్కర్లు ఆ జట్టు కోసం పనిచేయొచ్చు.
డబ్బు కోసం వర్కర్ల ప్లాన్లు
గ్రీన్ కంపెనీలో వర్కర్లకు ఒక్కొక్కరికి రూ.5వేల చొప్పున యజమాని కిరీటి అందజేశారు. టాస్క్ మొత్తం పూర్తయిన తరవాత పనిని బట్టి బోనస్ కూడా ఉంటుందని చెప్పాడు. మరోవైపు రోల్ రైడాను తమవైపుకు తిప్పుకోవాలని కిరీటి అతనికి రూ.15వేలు ఆశచూపారు. కామెడీ చేసి మీ జట్టును ఓడిస్తే రూ.15 ఇస్తానని చెప్పాడు. దీనికి రోల్ రైడా ఒప్పుకున్నాడు. రెండో దశలో భాగంగా 100 బాటిళ్లలో చెరకు రసం నింపాలని రెండు టీమ్‌లకు బిగ్ బాస్ ఆర్డర్ ఇచ్చారు. ఇక చెరకు గడల కోసం గ్రీన్, ఎల్లో జట్లు యుద్ధం చేశాయి. పై నుంచి వదిలే చెరకు గడలను పట్టుకోవడం, వాటిని జాగ్రత్తగా కాపాడి ఫ్యాక్టరీ వద్దకు తీసుకెళ్లడం కోసం రెండు జట్ల వర్కర్లు చాలా కష్టపడ్డారు.
Read Also: బిగ్ బాస్ సీజన్ 2 అన్ని ఎపిసోడ్‌లు ఒక్క క్లిక్‌తో..
గ్రీన్ జట్టుతో కుదుర్చుకున్న ఒప్పందం ప్రకారం రోల్ రైడా ఎల్లో జట్టుకు దెబ్బకొట్టే ప్రయత్నం చేశాడు. తనీష్‌ను అడ్డుకున్నట్టు నటిస్తూ అతనితో కలసి కిందపడి దొర్లాడు. రోల్ రైడాను ఆపడానికి తనీష్‌ ప్రయత్నించాడు. ఇక వీళ్లిద్దరూ ఒకరి మీద పడి, కింద మీద పడి దొర్లేశారు. ఆ సీన్ చూస్తే అదో రకంగా అనిపించింది. ఆ తరవాత పనిచేయకుండా అటు ఇటూ తిరుగున్న రైడాను యజమాని కౌశల్ ప్రశ్నించాడు. పనిచేస్తేనే డబ్బులిస్తానని తేల్చి చెప్పాడు. దీంతో కాసేపు చర్చ జరిగింది. ఈ టాస్క్‌లో రెండు జట్లు లక్ష్యాన్ని చేరుకోలేకపోయాయి. ఎల్లో టీమ్ 84 బాటిళ్లు నింపగా.. గ్రీన్ టీమ్ 72 బాటిళ్లు నింపింది. దీంతో తొలి పోటీలో ఎవరూ గెలవలేదు.
మత్లబులు చేసి విజేతగా నిలిచిన తేజస్విని
టాస్క్‌లో భాగంగా మూడో ఆర్డర్ కింద 75 బాటిళ్లు నింపాలని రెండు జట్లను బిగ్ బాస్ ఆదేశించారు. టాస్క్‌లో గెలవడానికి తేజస్విని తమవైపు తిప్పుకోవడానికి గ్రీన్ టీమ్ ఆఫర్ ఇచ్చింది. గెలిస్తే రూ.20 వేలు ఇస్తామని, ఒకవేళ ఓడితే రూ.10వేలు తిరిగిచ్చేయాలని కండిషన్ పెట్టింది. వర్కర్‌గా తాను గెలవడానికి ఏమైనా చేస్తానని చెప్పిన తేజస్వి.. గ్రీన్ టీమ్ కండిషన్‌కు ఒప్పుకుని వాళ్లతో కలిసిపోయింది. మొత్తానికి రెండు జట్లు ఆర్డర్‌ను పూర్తిచేశాయి. గ్రీన్ జట్టు బిగ్ బాస్ చెప్పినట్టు 75 బాటిళ్లు నింపేసింది. అయితే ఎల్లో జట్టు మరో రెండు బాటిళ్లు అదనంగా నింపింది. దీంతో రెండు జట్లు గెలిచినట్లయింది. రెండు దశలకు కలుపుకుని ఎల్లో జట్టు 3 పాయింట్లు, గ్రీన్ జట్టు 2 పాయింట్లు సాధించాయి.
లగ్జరీ టాస్క్ పూర్తికావడంతో యజమానులు వర్కర్లకు జీతం చెల్లించొచ్చని బిగ్ బాస్ చెప్పారు. అలాగే సంచాలకురాలు భానుకు కూడా ఇష్టమైతే కొంత డబ్బు ఇవ్వొచ్చని సూచించారు. రాత్రి 10 గంటలకు అందరినీ లివింగ్ రూమ్‌లోకి పిలిచిన బిగ్ బాస్.. ఏ వర్కర్ వద్ద ఎంత మొత్తం ఉందో చెప్పాలని ఆదేశించారు. ముందుగా సంచాలకురాలు భానుశ్రీ తన వద్ద రూ.31వేలు ఉన్నాయని చెప్పింది. తేజస్వి తన వద్ద రూ.71వేలు, గణేష్ వద్ద రూ.55వేలు ఉన్నట్లు చెప్పారు.
తేజస్వి వద్ద ఎక్కువ మొత్తం ఉండటంతో ఆమెను బిగ్ బాస్ వర్కర్లలో విజేతగా ప్రకటించారు. ఇక వర్కర్లకు జీతాలు ఇచ్చేయగా యజమానుల వద్ద ఎంత మొత్తం ఉందో చెప్పాలని కౌశల్, కిరీటీని ఆదేశించారు. కౌశల్ వద్ద రూ.15వేలు ఉండగా, కిరీటి వద్ద మొత్తం డబ్బు అయిపోయింది. దీంతో యజమానులలో కౌశల్ విజేతగా నిలిచాడు. లగ్జరీ టాస్క్‌లో విజేతలగా నిలిచిన కౌశల్, తేజస్విలకు బిగ్ బాస్ ప్రత్యేక ఓటు హక్కు పవర్‌ను ఇచ్చారు. దాన్ని ఎప్పుడు ఉపయోగించాలో తరవాత చెప్తానన్నారు. అయితే ఇక్కడ తేజస్వి బుర్ర ఉపయోగించింది. గ్రీన్ టీమ్‌కు సాయం చేస్తున్నట్లు నమ్మించి వాళ్ల వద్ద నుంచి డబ్బు తీసుకుంది. అయితే జట్టు కోసమే తాను అలా చేశానని సొంత టీమ్ (ఎల్లో)ను తేజస్వి నమ్మించింది.